L'Eliana convoca els Premis a l'Ús del Valencià en el Comerç Local
20 de setembre de 2024

• L'Ajuntament llança una tercera edició d'aquest certamen amb l'objectiu de promoure l'ús del la  llengua en la vida quotidiana de la ciutadania.

Es tracta d'una iniciativa promoguda per l'Oficina de Promoció del Valencià de l'Ajuntament, amb el suport d'una subvenció atorgada per la Diputació de València. Aquests premis busquen reconéixer i fomentar l'ús del valencià en els comerços, empreses i serveis locals del municipi, contribuint així a la seua normalització.

La convocatòria d'enguany premiarà l'ús del valencià tant en la retolació i material imprés (factures, bosses, albarans, etc.), com en les noves tecnologies, com a pàgines web i xarxes socials. S'atorgaran tres premis: un primer premi de 1.200 €, un segon de 1.000 € i un tercer de 800 €.

Les candidatures podran presentar-se des del 20 de setembre al 3 d’octubre, exclusivament de manera telemàtica a través de la Seu Electrònica de l'Ajuntament. Els sol·licitants hauran d'incloure un dossier de fins a 20 pàgines en el qual es descriga l'ús del valencià en la seua activitat, justificant-lo amb exemples gràfics, com a fotografies i vídeos.

Per a més informació, les persones interessades poden contactar amb l'Oficina de Promoció del Valencià en el Centre Sociocultural, per correu electrònic a promociovalencia@leliana.es, o telefonant al 96 275 80 30 (extensió 124).

"L'ús del valencià en el dia a dia i en els àmbits quotidians reforça la identitat cultural del nostre poble i garanteix la transmissió de la nostra llengua a futures generacions, mantenint-la viva i present en la societat", ha manifestat Isabel Montaner Borja, regidora de promoció lingüística de l'Eliana.